Aru nagy hajrába kezdett a Girón
Az olasz Fabio Aru nyerte pénteken a Giro d'Italia országúti kerékpáros körverseny 19. szakaszát, ezzel összetettben feljött a második helyre a továbbra is éllovas spanyol Alberto Contador mögé.
A Gravellona Toce és Cervinia közötti 236 kilométeres etapon a célba vezető emelkedőn előbb Fabio Aru, majd az éppen előtte második helyen álló csapattársa, spanyol Mikel Landa próbálta leszakítani Alberto Contadort – eleinte sikertelenül.

A tavaly bronzérmes Aru második ritmusváltása már eredményes volt, utolérte az élen haladó kanadai Ryder Hesjedalt, akit kisvártatva szintén leszakított. A célig fokozatosan növelte előnyét, így visszaszerezte az összetett második helyét Landától, illetve a 2008 után második Giro-diadalára hajtó Contadorral szemben közel másfél perccel csökkentette hátrányát, amely így is tetemes, több mint négy és fél perc.

A vasárnapig tartó viadalon szombaton a Saint-Vincent és Sestriere közötti 196 kilométer leküzdése vár a mezőnyre.

Eredmény – 19. szakasz, Gravellona Toce-Cervinia, 236 km, hegyi befutó

1. Fabio Aru (olasz, Asztana) 6:24:14 óra
2. Ryder Hesjedal (kanadai, Cannondale) 28 mp hátrány
3. Rigoberto Uran (kolumbiai, Etixx – Quick-Step) 1:09 p h.
4. Mikel Landa (spanyol, Asztana) 1:17 p h.
...6. Alberto Contador (spanyol, Tinkoff-Saxo) azonos idővel

Az összetett élcsoportja:
1. Contador 78:48:40 óra
2. Aru 4:37 p h.
3. Landa 5:15 p h.
Sport